”Lämpimien maiden” miesten käytökselle ymmärrystä vaativa poliisipomon ilmoitus herättää suurta suuttumusta somessa. Kyse on kuitenkin trollien tekeleestä, jota monet ovat erehtyneet pitämään aitona.

Monet ovat luulleet poliisin nimissä tehtyä kannanottoa aidoksi. IL

Oulun poliisin valvonta- ja hälytystoiminnasta vastaavan ylikomisario Arto Aution nimissä leviävä some-julistus vaatii suomalaisilta ymmärrystä ja sopeutumista siihen, että ulkomaalaisten miesten lähestymistapa naisia kohtaan on erilainen kuin suomalaismiesten.

Aution kuvalla ja nimellä varustetussa sekä Oulun poliisilaitoksen nimissä olevassa tekstissä todetaan muun muassa, että ”Lämpimissä maissa miehillä on rohkeampi tapa lähestyä naisia, mikä voi hämmentää. Suomalaisten täytyy kuitenkin omaksua, että heillä on erilainen tapa.”

”Irrotettuja lauseita”

Kuvaliite on levinnyt muun muassa Facebookissa. Se on herättänyt suurta suuttumusta ja närkästystä.

”Ei jumalauta, toi on ihan pihalla!”, ”Avohoidossa poliisissa vaikka noin vakava psykoosi päällä!”, ”Lapsenraiskaus on siis erilainen tapa, joka pitää omaksua?”

Vihaviesteissä vaaditaan muun muassa Aution viraltapanoa.

Autio itse sanoo olevansa hyvin tietoinen asiasta. Hän kuitenkin kiistää, että olisi laatinut kyseisen ”julisteen”.

– Kyseessä on valejuttu. Trollien laatima maalittaminen.

Autio tosin myöntää olleensa kyseisten lauseiden takana. Ne ovat hänen mukaansa kuitenkin täysin irrotettu asiayhteydestään.

”Tarkoitushakuista”

– Kyse oli nelisen vuotta sitten tehdystä haastattelusta, joka liittyi Soldiers of Odinin katupartiointiin. Ulkomaalaisia oli tullut iso aalto Suomeen ja jotkut ryhmät yrittivät luoda vastakkainasettelua turvapaikanhakijoiden ja valtaväestön välille. Tarkoitus oli hälventää tuota vastakkainasettelua ja rauhoittaa tilannetta.

Autio sanoo, että ajallisesti tuohon hetkeen tarkoitetut lauseet eivät mitenkään sovi nykyhetkeen.

– Niillä sanoilla ei tarkoitettu nyt tiedossa olevia asioita, Autio viittaa Oulua kuohuttaneisiin, alaikäisiin kohdistuneisiin seksuaalirikoksiin, joissa tekijöinä on ollut Suomeen tulleita ulkomaalaisia.

– Tämä on trollien tekemää tarkoitushakuista toimintaa, jolla viranomaisen toiminta halutaan asettaa kyseenalaiseksi ja epäluotettavaksi, ylikomisario Arto Autio sanoo.

Hän ei kuitenkaan ole ainakaan toistaiseksi ryhtynyt mihinkään toimiin asiassa.

– En halua heittää vettä myllyyn, Autio sanoo.